11 जून तक खिलेगी धूप, वीक-एंड पर टूरिस्टों के लिए अनुकूल रहेगा मौसम
Himachal Pradesh Weather Forecast Update: Meteorological Department (IMD) Yellow Alert for Rain in Chamba, Kangra, and Sirmaur आज दोपहर तक चंबा, कांगड़ा और सिरमौर के कई क्षेत्रों में बारिश का येलो अलर्ट जारी किया है। अन्य क्षेत्रों में भी बारिश हो सकती है।
हिमाचल प्रदेश में वेस्टर्न डिस्टरबेंस के कमजोर पड़ने के संकेत है। कल से 11 जून तक प्रदेश के ज्यादातर इलाकों में मौसम साफ रहने का पूर्वानुमान है। इस दौरान अधिक ऊंचे व मध्यम ऊंचाई वाले कुछ स्थानों पर हल्की बारिश या आसमान में बादल छाए रह सकते हैं।
वेस्टर्न डिस्टरबेंस के कमजोर पड़ने से प्रदेशवासियों को बारिश व ऊंचे क्षेत्रों में ठंड से हल्की राहत मिलने के आसार हैं। मौसम विभाग ने आज दोपहर तक चंबा, कांगड़ा और सिरमौर के कई क्षेत्रों में बारिश का येलो अलर्ट जारी किया है। अन्य क्षेत्रों में भी बारिश हो सकती है।
प्रदेश में निरंतर हो रही बारिश से पहाड़ों पर ठंड पीछा नहीं छोड़ रही। खासकर ऊंचे क्षेत्रों में लोग ठंड से परेशान हैं। जून हर साल सीजन का सबसे गर्म महीना होता है। ऐसे में पहाड़ों पर इस बार ठंड से बचने के लिए गर्म कपड़े पहनने पड़ रहे हैं।
केलोंग का न्यूनतम तापमान 5.1 डिग्री सेल्सियस रिकॉर्ड, कुकुमसैरी का 5.5 डिग्री, कल्पा 6.6 डिग्री और मशहूर पर्यटन स्थल मनाली का न्यूनतम तापमान भी 9 डिग्री दर्ज किया गया। दो दिन पहले केलोंग का न्यूनतम तापमान 3.9 डिग्री तक लुढ़क गया था।
पच्छाद में सबसे ज्यादा बारिश
बीते 24 घंटे के दौरान सिरमौर के पच्छाद में सबसे ज्यादा 14.2 मिलीमीटर, शिमला के शिलारू में 10.6 मिलीमीटर और चौपाल में 10 मिलीमीटर बारिश रिकॉर्ड की गई। आज भी सुबह के प्रदेश के ज्यादातर इलाकों में बादल छाए हुए हैं।
टूरिस्ट के लिए अच्छा मौसम
मौसम विभाग के पूर्वानुमान को देखते हुए वीक-एंड पर प्रदेश के पर्यटन स्थलों पर सैलानियों की आमद बढ़ने की संभावना है। बारिश का दौर थमने के बाद पहाड़ों पर मौसम सुहावना हो जाएगा। इससे मनाली, शिमला, धर्मशाला, डलहौजी, नारकंडा इत्यादि पर्यटन स्थलों पर अगले तीन-चार दिनों के दौरान रौनक बढ़ेगी।